Breëstraat se rockers in debuut-konsert | News24
Breëstraat se rockers in debuut-konsert
=Hier is Despatch se Breëstraat rockers (van links) Wayne Taylor, Steven Mitchell, Roy Taylor en Christoper Pietersen. Die manne sal Saterdagaand om 20:00 by die Despatch Fees op die dorp se sentrale sportveld te hoor wees. foto:verskaf
In Breëstraat op Despatch rock dit!
Daar is ’n viermanskap wat nie net motor-fiets- en enjin-mal is nie, maar ook gek is oor rock-musiek. Veral rock-musiek uit die 1980’s.
Nou maak dié Breëstraat rockers reg om Saterdagaand om 20:00 hulle debuut-konsert te hou op hul tuisdorp tydens die Despatch Fees wat by die sentrale sportveld gehou word.
“Weet jy wat is kwaai! Dat al vier van ons mal is oor dieselfde musiekgenre. Dit gel net!” sê Christoper Pietersen, hoofsanger van die Breëstraat groep.
Drommer Roy Taylor en sy broer Wayne Taylor, ’n kitaarspeler, is deel van die orkes en kom uit ’n familie van musiekmakers.
Hul oupa het ’n boeremusiek-orkes gehad en hul pa het die Roy Taylor Rockband gehad. Dan is daar die baskitaarspeler Steven Mit-chell. Hy is ook ’n brawe deelnemer aan die outentieke Jam Jar Rally, ’n tipe veteraan-motor avontuur-uitdaging.
“Ons rock by verjaardae, parties en by vriende en het nog nooit by ’n konsert opgetree nie. So, ons is bietjie nervous, maar ons gaan hom gooi,” sê Christopher.
In Breëstraat kom die manne en hulle families elke tweede Vrydagaand in Wayne se motorhuis byeen. Dan word die krane oopge-draai en die litte goed losgemaak.
“Dankie aan die mense van Breëstraat dat hulle ons verduur. Dit is ook lekker om te sien hoe mense sommer hier met hulle motors stop en na ons musiek luister. Soms kry ons sommer ’n lekker handeklap ook!” sê Wayne.
Breëstraat speel gewilde rock en selfs country en bietjie blues uit die 1980’s en selfs ’n nommer of twee van Fokofpolisiekar.
Musiekliefhebbers van rock-musiek word uitgenooi om na Breëstraat se debuut-optrede te gaan kyk. Hulle is die hoofkunstenaars tydens Despatch Fees se aandprogram.
Die kanse is ook goed dat die Breëstraat manne dalk ’n eie komposisie gaan speel!